ნადირობა გოლუმზე
ნადირობა გოლუმზე (ინგლ. The Hunt for Gollum) — კრის ბუშარდის 2009 წლის ფენტეზის ჟანრის ბრიტანული სამოყვარულო ფილმი, რომელიც ეფუძნება ჯ.რ.რ. ტოლკინის რომანის, ბეჭდების მბრძანებლის დანართებს. მისი სიუჟეტი მიმდინარეობს შუახმელეთში. ჯადოსანი განდალფი შიშობს, რომ გოლუმი მტერს უამბობს ერთი ბეჭდის შესახებ, ამიტომ პოულობს არაგორნს და აძლევს დავალებას, იპოვოს გოლუმი. გადაღებები მიმდინარეობდა ჩრდილოეთ უელსში, ეპინგის ტყესა და ჰემპსტედ ჰითში. ფილმი გადაღებულია მაღალგანზომილებიან ფორმატში, დაახლოებით 3.000 გირვანქა სტერლინგის ბიუჯეტით. იგი მთლიანად არაოფიციალურია, თუმცა ბუშარდი ამბობდა, რომ Tolkien Enterprises-თან 2009 წელს შეთანხმებას მიაღწია. ნამუშევარს შემოსავალი არ ჰქონია, ვინაიდან იგი უფასოდ ვრცელდებოდა. ფილმის პრემიერა გაიმართა კინოფესტივალ Sci-Fi-London-ზე და ინტერნეტში, 2009 წლის 3 მაისს.